**עַזּוּן** (בערבית: **عزّون**) היא עיירה פלסטינית, בנפת קלקיליה, כ-8 קילומטרים מזרחית לקלקיליה, על הדרך בין שכם לקלקיליה (כביש 55), בגובה של כ-300 מ' מעל פני הים. מזרחית לה נמצאים כפר לאקף וקרני שומרון, צפונית לה נמצא כפר סיר, מערבית לה נבי אליאס ואלפי מנשה ודרומית לה כפר ת'ולת' וסניריא.

על פי המפקד שערכה הרשות הפלסטינית בשנת 2017, אוכלוסיית עזון מנתה 9,269 תושבים, רובם המכריע מוסלמים ומיעוט קטן של נוצרים. על פי הנתונים בשנת 2007, הרוב המכריע של התושבים הם מוסלמים, עם מיעוט נוצרי קטן מאוד. בין השנים 2008-2004 כיהנה אשה נוצרית כראש העיר בעזון.

הרשות הפלסטינית החליטה בשנת 2012 על איחוד מוניציפלי של ח'ירבת עסלה (ער') ועיזבת א-טביב עם עזון.

לאחר הסכם אוסלו, 2,342 דונם - 24.7% משטח העיירה (ובתוכם השטח הבנוי) סווגו כשטח B ואילו רוב שטח העיירה, 7,130 דונם - 75.3%, סווגו כשטח C.

אטימולוגיה
----------

יש שני מקורות אפשריים לשם הכפר. האפשרות הראשונה היא שיבוש של המילים עין אל-עז (ערבית: عين العز) והאפשרות השנייה שנראית לו הגיונית יותר, היא שמקור המלה עזון הוא במלה הארמית עז, כלומר חזק ואיתן ואלו היו שתי תכונות שאפיינו את בני המקום.

היסטוריה
--------

העיירה בנויה על תל קדום שהיה מיושב עוד מתקופת הברזל בארץ ישראל. בסקר ארכאולוגי שנערך בכפר לאחר מלחמת ששת הימים, נמצאו חרסים מתקופת הברזל ב' (ימי ממלכת ישראל), התקופה ההלניסטית, הרומית-ביזנטית, ימי הביניים והתקופה העות'מאנית.

בעזון נמצאה כתובת קבר של וטרן רומאי המתוארכת למאה השנייה או השלישית

העיירה המודרנית הוקמה ככפר במאה ה-18 על ידי כפריים מחמולת בני צעב.

בשנת 1799 לאחר שנפוליאון, כבש את יפו ופנה צפונה לכיבוש עכו, החלק המזרחי של שדרת המסע נגרר לקרב, בוואדי עזון עם לוחמים מעזון וכל כפרי הסביבה, בפיקוד עבד אל-מריחה (عابد المريحة) מאנשי עזון. הצרפתים הסתבכו בצמחיה העבותה שבתחתית וואדי עזון והלוחמים הכפריים תקפו אותם מלמעלה והציתו את צמחיה. המפקד הצרפתי נהרג והחיילים הצרפתים נסוגו לכיוון מישור החוף.

במלחמת העולם הראשונה הכפר שימש בסיס של צבאות טורקיה וגרמניה. לאחר מלחמת העצמאות היה בו מחנה של צבא ירדן.

במפקד האוכלוסין של שנת 1931 היו בו 994 תושבים ו-218 בתים נושבים. לפי מפקד 1967, מספר תושביו היה 2,111.

במהלך השלטון הירדני שכן במקום מחנה צבאי ירדני, בו שירתו חלק מתושבי עזון. ב-1954 נרצח חקלאי בשדות רעננה-כפר סבא, ככל הנראה ע"י חייל ירדני ממחנה עזון. בעקבות זאת ערך צה"ל את פעולת התגמול "ברוך 1" נגד המחנה הצבאי בעזון, שבה נהרגו מספר חיילים ירדניים וחייל צה"ל יצחק ג'יבלי נפל בשבי הירדני.

### לאחר 1967

בעקבות מלחמת ששת הימים ב-1967, הכפר עבר משליטה ירדנית לישראלית. לפי מפקד 1967, מספר תושביו היה 2,111

בספטמבר 1968 נחנך בכפר סניף של דואר ישראל ומפעל מים.

בעקבות התגברות מעשי טרור כנגד יהודים מצד תושבי הכפר, נסלל באמצע שנות ה-90, קטע כביש העוקף את עזון מצפון. עד אז הכביש הראשי, כביש 55, עבר דרך הכפר עזון. עם השנים, נבנו בתים קרובים יותר לכביש העוקף מצפון, ובהתאמה התגברו אירועי טרור רבים כלפי יהודים הנוסעים בכביש 55, בעיקר אירועי זריקות אבנים המתרחשים על בסיס יומיומי.

בזמן האינתיפדה השנייה בשנת 2003, החלה ישראל בהקמתה של גדר הפרדה, השטח שבין העיירה למטעי הזיתים שלה הופקע בצו תפיסה צבאי לצורך בניית הגדר.

בשנת 2014 יצא פיגוע טרור מהכפר עזון ובו נזרק בקבוק תבערה על רכב, ובו נפצעה קשה נערה תושבת שכונת אל מתן, סמוך לקרני שומרון.[דרוש מקור]

בשנת 2016 נחשב עזון לאחד ממוקדי הטרור המרכזיים בפיקוד המרכז. חמולת רדואן, שמהווה מרכיב משמעותי בכפר, מהווה כר פורה לטרור. נערכו בו פעילות סיכול טרור שוטפת של שב"כ, ומבצעים של צה"ל.

### מלחמת חרבות ברזל

באוקטובר 2023, עם פתיחת מלחמת חרבות ברזל, נמצאה בכפר מעבדה של חמאס לייצור מטעני חבלה, שהושמדה על ידי כוחות הנדסה של צה"ל.

ב-2 בינואר 2024 הרג כוח צה"ל ארבעה מחבלים שהתבצרו בבית בכפר וירו לעבר הכוח.

חינוך
-----

בעזון שבעה בתי ספר, חמישה מתוכם הם בתי ספר יסודיים והשניים הנוספים הם תיכונים, אחד לבנים ואחד לבנות.

ח'רבת עזון
----------

 ערך מורחב – **חירבת עזון**  

קבוצה מתושבי עזון, נדדה במאה ה 19 והקימה על גבעת טָבְּסוּר "מאחז" בשם ח'רבת עזון (כיום שכונת "נאות שדה" ברעננה). בשנת 1948 ברחו תושבי הישוב לכפר עזון ולמקומות נוספים באזור.

  

בעיירה עברה הדרך העתיקה בין יפו לשכם, שהפכה מאוחר יותר לכביש 55.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **עזון** |

* מידע על אתר עזון, בארכיון המנדטורי באתר רשות העתיקות
* יהושע בריינר וניר יהב‏, נוהל שכן: בין ההתנחלות מעלה שומרון לכפר עזון, באתר וואלה!‏, 17 במאי 2012

הערות שוליים
------------

1. ↑  Palestinian Central Bureau of Statistics (PCBS), **Preliminary Results of the Population, Housing and Establishments Census, 2017**, פברואר 2018, עמ' 82-64
2. ↑  Palestinian Central Bureau of Statistics, **2007 Census - Qalqilya Governorate**, 2007, עמ' 51
3. ↑  CHRIS & EAPPI, web.archive.org, ‏2014-01-11
4. 1 2  The Applied Research Institute – Jerusalem, Azzun Town Profile (including ‘Isla & ‘Izbaat Tabib Localities), web.archive.org, ‏2013
5. ↑  מוסטפא מוראד אלדבע' - مصطفى مراد الدباغ, אודות הכפר עזון (عزون) בספר "ארצנו פלסטין (بلادنا فلسطين) (עמ' 389), באתר www.palestineremembered.com (בערבית)
6. ↑  משה כוכבי (ע), **יהודה, שומרון וגולן: סקר ארכיאולוגי בשנת תשכ"ח**, ירושלים: כרטא, 1972, עמ' 228
7. ↑  R. J. Bull, 'Roman veteran's epitaph from Azzun, Jordan,' PEQ 98, 1966, pp 163-165.
8. ↑  חללי עזון לאורך ההיסטוריה (בערבית شهداء عزون على مدار التاريخ)
9. ↑  זאב וילנאי, אנציקלופדיה אריאל, עמ' 5684
10. ↑  זאב וילנאי, **אריאל - אנציקלופדיה לידיעת א"י**, ת"א: עם עובד, 1976, עמ' 5684
11. ↑  סניף דואר ישראלי נפתח בכפר עזון ליד קלקיליה, מעריב, 17 בספטמבר 1968
12. ↑
13. ↑
14. ↑
15. ↑
16. ↑  אתר למנויים בלבד יותם ברגר, תושבי העיירה הפלסטינית עזון: צה"ל מונע מאיתנו לגשת למטעי הזיתים שלנו, באתר הארץ, 27 בפברואר 2016
17. ↑  עמירה הס, המדיניות יצרה 4 סוגים של מובלעות, באתר הארץ, 23 במרץ 2006
18. ↑  יוחאי עופר, מוקד טרור: הכפר עזון אחראי על רוב הפיגועים בשומרון, באתר nrg‏, 2 בדצמבר 2016
19. ↑  לילך שובל, במהלך פעילות של כוחות הביטחון: עשרות מחבלי חמאס נעצרו, מעבדת אמל"ח הושמדה, באתר ישראל היום, 14 באוקטובר 2023;  
 נעצרו כ-280 מבוקשים באיו"ש וחטיבת הבקעה, 157 מהם מחמאס, באתר צה"ל, 14 באוקטובר 2023
20. ↑  לילך שובל, במהלך מבצע לילי: ארבעה מחבלים חוסלו בכפר עזון, באתר ישראל היום, 2 בינואר 2024
21. ↑  במקום נערכו קרבות בין חיילים הודים מצבא בריטניה לבין כוחות תורכיים שנערכו שם בקו הגנה, לאחר שנסוגו מקו יפו. לא ידוע על קורות התושבים של ח'רבת עזון
22. ↑  זאב וילנאי, **אריאל**

| Flag of SenegalFlag of Senegalיישובי נפת קלקיליה |
| --- |
| ערים | קלקיליה |  |
| מועצות מקומיות | חבלה • כפר ת'ולת' • עזון |
| כפרים | אבו סלמאן • אימאתין • אל-פונדוק • באקת אל-חטב • בית אמין • ג'יוס • ג'ינסאפוט • ג'ית • עזון • חג'ה • כפר לאקף • כפר קדום • נבי אליאס • סניריא • עזון עתמה • עיזבת א-טביב • ערב א-רמאדין • פלאמה • פרעתא • ראס א-טירה • ראס עטייה |
| נפות הרשות הפלסטינית |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007582163605171

 |